ডবল ইঞ্জিনের ওড়িশায় ফের ‘বাংলাদেশী’ তকমায় হেনস্থার শিকার পরিযায়ী শ্রমিক

বহরমপুর – ফের পরিযায়ী শ্রমিকদের (Migrant Workers) আটকে রেখে হেনস্থার অভিযোগ ভিন রাজ্যে। বাংলাদেশী তকমা দিয়ে ওড়িশায় (Odisha) আটকে রাখা হয়েছে ৯ জন পরিযায়ী শ্রমিককে। পুরুলিয়া জেলা সহ মুর্শিদাবাদের কয়েক জন পরিযায়ী শ্রমিককে আটকে রেখেছে ওড়িশা পুলিশ। গতকাল রাত্রে ওড়িশা রাজ্যের জাজপুর টাউন থানার পুলিশ একটি বাড়িতে অভিযান চালিয়ে ৯ জন পরিযায়ী শ্রমিককে আটক করে থানায় নিয়ে যায়।

মুর্শিদাবাদের ওই পরিযায়ী শ্রমিকদের বৈধ আধার কার্ড, ভোটার কার্ড থাকা সত্ত্বেও তাদের আটকে রাখা হয়েছে বলে অভিযোগ। কয়েকজনকে এর আগেও থানায় নিয়ে এসে বৈধ কাগজপত্র দেখেছিল ওই থানার পুলিশ। ফের তাদেরও থানায় নিয়ে যাওয়া হয়েছে।

মুর্শিদাবাদ জেলার জিয়াগঞ্জ, ভগবানগোলা, সামশেরগঞ্জ, নবগ্রাম এলাকার ৬ জন পরিযায়ী শ্রমিক ওড়িশা পুলিশের হাতে আটকে রয়েছে। তারা দীর্ঘ ১০-১২ বছর ধরে ওই রাজ্যে নির্মাণ শ্রমিকের কাজ করতেন। পশ্চিমবঙ্গের মুখ্যমন্ত্রী মমতা বন্দ্যোপাধ্যায়ের কাছে ঘরে ফেরানোর আবেদন করেছেন ওই পরিযায়ী শ্রমিকেরা।

আরও পড়ুন- দিল্লি কাণ্ডে খবর সম্প্রচারে সংবাদ মাধ্যমকে সতর্ক করল কেন্দ্র

উল্লেখ্য, সাম্প্রতিক সময় অন্যতম উদ্বেগের বিষয়, বাংলাদেশী তকমা দিয়ে পরিযায়ী শ্রমিকদের নির্যাতন। বাংলা ভাষায় কথা বললেই, এই ধরনের অত্যাচার, নির্যাতনের শিকার হতে হচ্ছে তাদের। ভয়ে অনেকেই রুটি রুজি ছেড়ে বাংলায় ফিরতে বাধ্য হয়েছেন। বিজেপি শাসিত রাজ্যগুলিতে এই ধরণের ঘটনা বেশি দেখা গিয়েছে। এই নিয়ে প্রথম থেকে পরিযায়ীদের পাশে দাঁড়িয়েছেন মুখ্যমন্ত্রী মমতা বন্দ্যোপাধ্যায়। পরিযায়ীদের বাংলায় ফিরে আসার আহ্বান জানিয়েছেন তিনি। সেই সঙ্গে তাদের জন্য প্রকল্পের ঘোষণা সহ তাদের সন্তানদের পড়াশোনার জন্য উদ্যোগ নিয়েছেন তিনি। আগামী ২০২৬ বিধানসভা নির্বাচনে পরিযায়ী শ্রমিক সমস্যা একটা বড় ইস্যু হতে পারে রাজ্যের।

দেখুন আরও খবর-